Miguel se miró fito fito a María quan Romualdo, que siempre yera a l'aglor d'a virolla y s'enteraba de todas as noticias de rapiconté, les ne contó. "Cal fer bella cosa". Miguel yera hombre de poca parola. Con decir ixa curteta frase ya yera prou como ta que Romualdo y María entendesen a mala folla que lebaba en os budiellos. Dende ixa tarde Miguel empecipió a implicar-se cada día más en a luita politica, abocinando-se de grapas en un mundo de raso  diferent a o que eba conoixiu en o suyo lugar. Encara que feba un poder per leyer y formar-se a el mesmo, o montanyés tampoco no yera masiau teorico. Sabeba que o sistema yera injusto, lo heba patiu en as suyas propias carnes, y debantaba a suya voz, la uniba a la d'altros ta que, a zofra, os reis, condes, duques y totz es caciques d'iste mundo s'esbolutrasen per tierra, conoixendo a miseria con a que tantas y tantas familias yeran castigadas a convivir dende feba sieglos. Asinas se podeba resumir o suyo sentir, si ye que nunca s'ese aturau a pensar-ie y a esplanicar-lo.